Folketing
2012-12-05

Man vil kunne gå ind på www.sundhed.dk og se sin samlede medicinering. Det vil være et vigtigt redskab at have, og det vil kunne løfte kvaliteten helt vildt. Jeg vil sige, at den her diskussion med, hvordan den praktiserende læge skal kunne hjælpe en borger, en patient, som har været indlagt på et psykiatrisk sygehus, og det med at få sammenhænge til at fungere, er en afgørende dagsorden for vores sundhedsvæsen. Helt konkret har vi i denne måned udmøntet 100 mio. kr. til det, der hedder shared care, som lige præcis drejer sig om at sikre sammenhængen mellem praktiserende læger og psykiatrien, og at den praktiserende læge kan trække på specialister. Det er klart, at praktiserende læger ikke er specialister, men de kan trække på specialister i psykiatrien. Det er en helt anden diskussion, men den tager jeg også gerne, for det er nemlig også vigtigt, men isoleret vil det fælles medicinkort være en markant forbedring.